钦定古今图书集成/明伦汇编/家范典/第040卷 > 《诫子俭葬》沐并
## 钦定古今图书集成/明伦汇编/家范典/第040卷 > 《诫子俭葬》沐并

《告云仪等》：“夫礼者，生民之始教，而百世之中庸也。故
力行者则为君子，不务者终为小人，然非圣人莫能
履其从容也。是以富贵者有骄奢之过，而贫贱者讥
于固陋。于是养生送死，苟窃非礼。由斯观之，阳虎玙
璠，甚于暴骨，桓魋石椁，不如速朽。此言儒学拨乱反
正，鸣鼓矫俗之大义也，未是夫穷理尽性，陶冶变化”
之实论也。若能原始要终，以天地为一区，万物为刍
狗，该览元通，求形景之宗，同祸福之素，一死生之命，
吾有慕于道矣。夫道之为物，惟恍惟忽，寿为欺魄，夭
为凫没，身沦有无，与神消息，含悦阴阳，甘梦太极，奚
以棺椁为牢，衣裳为缠，尸系地下，长幽桎梏，岂不哀
哉！昔庄周阔达，无所适莫，又杨王孙裸体，贵不久容
耳。至夫末世缘生怨死之徒，乃有含珠鳞柙，玉床象
衽，杀人以殉，圹穴之内，锢以纻絮，藉以蜃炭，千载僵
燥，托类神仙。于是大教陵迟，竞于厚葬，谓《庄子》为放
荡，以王孙为“戮尸”，岂复识古有衣薪之鬼，而野有狐
狸之胔乎哉？吾以才质滓浊，污于清流。昔忝国恩，历
试宰守，所在无效，代匠伤指，狼跋首尾，无以雪耻。如
不可求，从吾所好。今年过耳顺，奄然无常，苟得获没，
即以吾身袭于王孙矣。上冀以赎市朝之逋罪，下以
亲道化之灵祖。顾尔幼昏，未知臧否，若将逐俗，抑废
吾志，私称从令，未必为孝，而犯魏颗听治之贤，尔为
弃父之命，谁或矜之？使死而有知，吾将尸视。